\*P/1996208\*

KLASA: 112-02/19-01/1

URBROJ: 538-02-1-1-1/391-20-5

Zagreb, 12. veljače 2020. godine

***OBAVIJEST O TESTIRANJU***

***Javni natječaj za prijam u državnu službu na neodređeno vrijeme (NN 119/19)***

Obavještavamo kandidate prijavljene na Javni natječaj za prijam u državnu službu na neodređeno vrijeme u Ministarstvo regionalnoga razvoja i fondova Europske unije (MRRFEU), objavljen 6. prosinca 2019. godine u Narodnim novinama broj 119/19, na web stranici Ministarstva regionalnoga razvoja i fondova Europske unije, Ministarstva uprave i Hrvatskog zavoda za zapošljavanje, kako će se, sukladno tekstu Javnog natječaja i Uredbi o raspisivanju i provedbi javnog natječaja i internog oglasa u državnoj službi („Narodne novine“ broj 78/2017), **u utorak, 18. veljače 2020. godine, s početkom u 8,30 sati, u prostorijama MRRFEU, na adresi Miramarska 22, Zagreb, održati prva faza testiranja, u dijelu koji se odnosi na provjeru znanja, sposobnosti i vještina bitnih za obavljanje poslova radnog mjesta. Popis kandidata, za koje je utvrđeno da su dostavili uredne prijave i da ispunjavaju formalne uvjete, te slijedom toga ostvaruju pravo pristupanja prvoj fazi testiranja, objavljen je uz ovu obavijest na web stranici MRRFEU.**

Za kandidate koji ne pristupe testiranju, smatra se da su povukli prijavu na Javni natječaj i više se ne smatraju kandidatima. **Zamjena termina nije moguća.**

Osobe koje ne ispunjavaju formalne uvjete iz Javnog natječaja o razlozima istoga bit će obaviještene putem elektronske pošte na e-mail adresu koju su naveli u svojoj prijavi.

Za sve informacije kandidati se mogu obratiti na e-mail: ljudski.potencijali@mrrfeu.hr, broj telefona: 01/6391-468 ili 6470-357.

**PRAVILA TESTIRANJA**

1. Prije početka testiranja obavlja se uvid u identifikacijsku ispravu radi utvrđivanja statusa kandidata. Kandidati koji ne mogu dokazati identitet ne mogu pristupiti testiranju.

2. Po utvrđivanju identiteta i svojstva kandidata, kandidatima će biti podijeljena pitanja za provjeru znanja. Kandidat je dužan vlastoručno upisati ime i prezime, te se vlastoručno potpisati na za to označenom mjestu na testu. Na testiranje je potrebno ponijeti kemijsku olovku.

3. Za vrijeme provjere znanja i sposobnosti **nije dopušteno**:

* koristiti se bilo kakvom literaturom odnosno bilješkama;
* koristiti mobitel ili druga komunikacijska sredstva;
* napuštati prostoriju u kojoj se provjera odvija;
* gledati testove drugih kandidata,
* razgovarati s ostalim kandidatima niti na drugi način remetiti koncentraciju kandidata.

|  |
| --- |
| **Ukoliko pojedini kandidat prekrši pravila testiranja iz točke 3. bit će udaljen s provjere znanja, a njegov/njezin rezultat Komisija neće priznati niti ocjenjivati.** |

|  |
| --- |
| **Za vrijeme boravka u Ministarstvu regionalnoga razvoja i fondova Europske unije kandidati su dužni poštivati kućni red i postupati prema uputama službenih osoba. U slučaju kršenja kućnog reda i nepridržavanja uputa službenih osoba, kandidati će biti upozoreni na primjeren način, a ako se i dalje nastave neprimjereno ponašati bit će udaljeni sa testiranja te će se smatrati da su povukli prijavu.** |

4. Za svaki dio provjere znanja, sposobnosti i vještina dodjeljuje se od 0 do 10 bodova. Smatra se da su kandidati zadovoljili na provjeri znanja, sposobnosti i vještina ako su za svaki dio provedene provjere dobili najmanje 5 bodova. Odgovori na testu moraju biti jasno i nedvosmisleno označeni, u protivnom će se takav odgovor ocijeniti kao netočan, s 0 bodova. Ukoliko kandidat smatra da je pogriješio odgovor, odgovor koji smatra netočnim potrebno je prekrižiti i potpisati se pored njega a potom zaokružiti odgovor koji smatra točnim.

5. **Kandidati koji su ostvarili najbolje rezultate u prvoj fazi testiranja bit će pozvani u drugu fazu testiranja koja se sastoji od:**

* pisane provjere znanja rada na osobnom računalu *(za sva radna mjesta)* i
* pisane provjere znanja engleskog jezika *(za kandidate prijavljene za radna mjesta pod rednim brojem 81., 88., 165., 282., 288., 327., 329., 333., 338., 350. i 369.)*

**O datumu i točnom terminu druge faze testiranja, kandidati koji ispune uvjete za pristupanje istoj, bit će obaviješteni putem elektronske pošte.**

Na razgovor (intervju) pozvat će se kandidati koji su ostvarili ukupno najviše bodova u prvoj i drugoj fazi testiranja.

Poziv na intervju kandidatima biti će upućen putem elektronske pošte.

Komisija u razgovoru s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad u državnoj službi te rezultate ostvarene u njihovu dosadašnjem radu. Rezultati intervjua vrednuju se bodovima od 0 do 10.

Nakon provedenog intervjua Komisija utvrđuje rang-listu kandidata prema ukupnom broju bodova ostvarenih na testiranju i intervjuu.

Komisija dostavlja ministru regionalnoga razvoja i fondova Europske unije izvješće o provedenom postupku, koje potpisuju svi članovi Komisije, uz koje se prilaže rang-lista kandidata.

**MINISTARSTVO REGIONALNOGA RAZVOJA I FONDOVA EUROPSKE UNIJE**